_:n7c3f9261f1224896abb097dbbd1ec446xb0
<http://schema.org/articleBody>
"नई दिल्ली. देश के जाने-माने कार्डियोलॉजिस्ट (Cardiologist) डॉ. केके अग्रवाल (Dr. KK Aggarwal) की तबीयत में कोई सुधार नहीं है. एम्स (AIIMS) के ट्रामा सेंटर में भर्ती डॉ अग्रवाल का कोरोना (Corona) पॉजिटिव होने के बाद इलाज चल रहा है. कुछ समय पहले ही वह कोरोना पॉजिटिव हो गए थे. उनकी पत्नी भी कोरोना पॉजिटिव है और वह होम आइसोलेशन में है.\r\n\r\nबताते चलें कि बुधवार को ज्यादा तबीयत खराब होने की वजह से उनको डॉक्टरों ने वेंटिलेटर पर शिफ्ट किया था. लेकिन आज बृहस्पतिवार को दोपहर तक उनकी हालत में कोई सुधार नहीं देखा गया.\r\n\r\nबताया जाता है कि डॉ. अग्रवाल कोरोना संक्रमण से बचाव के लिए दी जा रही वैक्सीन (Vaccine) की दोनों डोज भी लगवा चुके हैं. बावजूद इसके उनकी स्थिति अभी भी गंभीर बनी हुई है.\r\n\r\nइस बीच देखा जाए तो डॉ. अग्रवाल दिल्ली ही नहीं देश के दूसरे राज्यों में भी हार्ट से संबंधित सभी बीमारियों का अच्छे तरीके से सलाह देने और उनका इलाज कराने में पूरी मदद करते आए हैं.\r\n\r\nकोरोना के दौरान भी वह लोगों को फ्री ओपीडी सेवा दे रहे थे. इतना ही नहीं वह लगातार लोगों को कोरोना के प्रति जागरूक करने के साथ-साथ उससे बचाव और इम्युनिटी को किस तरीके से मजबूत किया जा सके, इसको लेकर लगातार सोशल मीडिया पर वीडियो भी जारी करते रहे हैं.\r\n\r\nडॉ अग्रवाल इंडियन मेडिकल एसोसिएशन (Indian Medical Association) के अध्यक्ष रहने के साथ-साथ दिल की बीमारी से जुड़े मरीजों के लिए हार्ट केयर फाउंडेशन बनाकर लंबे समय से मदद करते आ रहे हैं. उनको चिकित्सा क्षेत्र में दी गई सेवाओं पर पदमश्री सम्मान भी दिया जा चुका है.\r\n\r\nवहीं, चिकित्सा क्षेत्र का बड़ा सम्मान डॉक्टर बी सी राय अवार्ड, नेशनल साइंस कम्युनिकेशन अवार्ड के अलावा अन्य दूसरे बड़े सम्मान भी डॉक्टर अग्रवाल को उनकी चिकित्सा सेवाओं के लिये दिए जा चुके हैं. उनकी तबियत खराब होने के बाद वेंटिलेटर पर जाने की सूचना सोशल मीडिया पर पहुंचने के बाद से ही लोग  उनके जल्द स्वस्थ होने की दुआएं कर रहे हैं."
<https://hindi.news18.com/news/delhi-ncr/well-known-cardiologist-dr-kk-aggarwal-condition-has-not-improved-he-is-on-ventilator-right-now-3587095.html>